འོན་ཀྱང་འདི་ལ་ཡིད་བརྟན་ཆེར་མ་མཆིས།།བཅུ་གཉིས་ལོ་ཡི་འོག་ཏུ་གནས་པ་ཡི།།བུད་མེད་རྣམས་ནི་གཞོན་ནུ་མ་རུ་བརྗོད།།སོ་རྩི་ལ་དུ་ལ་སོགས་སྦྱིན་བྱ་ཞིང་།།འོ་བྱ་དགའ་བའི་གཏམ་ཡང་བརྗོད་པར་བྱ།།བཅུ་གསུམ་ནས་བཟུང་ཉེར་ལྔ་ལོན་གྱི་བར།།བུད་མེད་དར་མ་ཉིད་དུ་བརྗོད་པ་སྟེ།།འོ་དང་སེན་མོ་ལ་སོགས་གདབ་བྱ་ཞིང་།།ལྷན་ཅིག་འགྲོག་སྟེ་དགའ་བ་མྱང་བར་བྱ།།ཉེར་དྲུག་ནས་ནི་ལྔ་བཅུ་ལོན་གྱི་བར།།སྨིན་པའི་བུད་མེད་ཉིད་དུ་བརྗོད་བྱ་སྟེ།།ཆགས་པའི་གཏམ་དང་སོ་དང་སེན་མོ་སྦྱིན།།དེ་བཞིན་འདོད་པའི་ལོངས་སྤྱོད་སྦྱིན་པར་བྱ།།ལྔ་བཅུ་བརྒལ་བར་གྱུར་བུད་མེད་རྣམས།།རྒན་མོ་ཉིད་དུ་བརྗོད་པར་བྱ་བ་སྟེ།།སྙན་དང་ཞེ་སའི་ཚིག་གིས་བཀུར་བྱ་ཞིང་།།འཕྲལ་ཕུག་ལེགས་བའི་གྲོས་ཀྱང་འདྲི་བར་བྱ།།འདོད་ཁམས་ས་ཡི་སྟེང་དུ་སྐྱེས་པའི་མི།།མི་མཐུན་རིགས་ཅན་ཕོ་མོ་གཉིས་ཀས་འདོད།།འདོད་པའི་བདེ་བ་བདེ་བའི་ནང་ན་མཆོག།མཆོག་དམན་ཀུན་གྱིས་རྙེད་པར་སླ་བའང་ཡིན།།གལ་ཏེ་འཁྲིག་པའི་འབྲེལ་བས་མ་བསྡུས་ན།།ཕོ་མོའི་རིགས་ནི་འདི་ལྟར་ཐ་དད་པས།།འཇིག་རྟེན་ཁམས་སུ་སྡེ་གཉིས་ཆད་གྱུར་ཏེ།།རྟག་དུ་གཡུལ་དང་རྒོད་ཀྱིས་གནས་པར་ངེས།།དགོན་པའི་ནགས་སུ་བཞུགས་པའི་དགེ་སློང་རྣམས།།འདི་ཡི་རིན་ཐང་ཆེ་ཆུང་མི་མཁྱེན་མོད།།དལ་འབྱོར་བཅོ་བརྒྱད་ལྡན་པའི་ལུས་རྟེན་ཀྱང་།།ཐོག་པའི་རྟེན་འབྲེལ་དང་པོ་དེ་ནས་འགྲིག།འཁྲིག་པ་སྤངས་ན་མི་ཡི་འཇིག་རྟེན་ཁམས་།།སྐད་ཅིག་ཙམ་ལ་ངེས་པར་སྟོང་འགྱུར་ཞིང་།།མི་ཡི་སེམས་ཅན་མེད་ན་དགེ་སློང་དང་།།སངས་རྒྱས་བསྟན་པ་དེ་ལས་ག་ལ་འོང་།།རྒྱན་དྲུག་མཆོག་གཉིས་རྒྱ་གར་ཡུལ་དུ་བྱོན།།སྟོན་པ་གཤེན་རབ་འོལ་མོ་ལུང་དུ་འཁྲུངས།།ཏྰ་མིང་རྒྱལ་བོ་རྒྱ་ནག་མཁར་དུ་སྐྱེས།།དངོས་པོའི་འབྱུང་ས་གང་ཡིན་བཤད་མི་དགོས།།ཚངས་པའི་ཁ་ལས་བྲམ་ཟེའི་རིགས་བྱུང་ཞེས།།མུ་སྟེགས་གཞུང་ལས་བཤད་པ་བདེན་དཀའ་ཡང་།།བུད་མེད་འདོམས་ནས་རིགས་བཞི་ཀུན་སྐྱེས་པ།།མཁས་བླུན་སྐྱེ་བོ་སུས་ཀྱང་བསྙོན་དུ་མེད།།ནོར་དང་དབང་ཐང་བྲལ་བའི་ཕོ་མོ་ཡང་།།མལ་གྱི་ནང་ན་མཐོ་རིས་བདེ་བ་རྫོགས།།མགོ་བོ་དུང་ལས་དཀར་བའི་རྒད་པོ་ཡང་།།རྒན་མོའི་རུམ་ན་བརྗོད་མེད་དགའ་བ་མྱོང་།།བསམ་པ་ངན་པས་བསྡམ་ཞིང་བརྡེག་པ་མིན།།གནོད་པའི་སེམས་ཀྱིས་མདུང་གིས་ཕུག་པ་མིན།།འདོད་པའི་མི་ལ་འདོད་པ་སྦྱིན་པ་ལ།།དགེ་བ་མེད་ཀྱང་སྡིག་པ་ག་ལ་ཡོང་།།འདོད་པ་ཅན་ལ་བུད་མེད་སྤྲོད་པ་ནི།།སྦྱིན་པ་རྣམས་ཀྱི་ནང་ན་མཆོག་ཡིན་ཞེས།།དུས་ཀྱི་འཁོར་ལོའི་སྒྲུབ་ཐབས་ལེའུར་གསུངས།